Urteblomsterfluer (Portevinia)

stor ramsløkflue

Urteblomsterfluer (slekten Portevinia) er en gruppe av fluer som tilhører familien blomsterfluer (Syrphidae). Slekten omfatter bare én art i Europa, stor ramsløkflue, som også finnes i Norge.

Utseende 
En middelsstor (8–10 mm), svart blomsterflue. Den ligner på artene i slekten urteblomsterfluer, Cheilosia, men skiller seg fra disse på en bredere kroppsform og på at bakkroppen har tre par store, sølvgrå støvflekker som er tydelige i alle fall hos hannen. Ansiktet mangler en markert midtknøl ("nese"), munnkanten er derimot noe fremskutt. Antennene er forholdsvis små, for det meste oransje, det tredje leddet rundt. Fasettøynene er nakne, hos hannen møtes de i et lite område i pannen. Beina er helt svarte og slanke. Vingene er glassklare bortsett fra et lysbrunt vingemerke.

Levevis 
Den store ramsløkfluen er helt knyttet til næringsplanten ramsløk, og kan finnes ganske tallrikt i lier der denne står tett. Denne finnes helst i litt næringsrike løvskoger. Hannene forsvarer territorier på solbelyste ramsløkblader, ramsløk som står i skyggen er mindre attraktive. Fluenes flygetid faller sammen med ramsløkens blomstring i mai-juni, og fluene besøker også gjerne blomstene. Hunnen legger egg ved roten av næringsplanten og larven utvikler seg inne i selve løken, de skiller seg dermed klart fra larvene av liten ramsløkflue (Cheilosia fasciata) som utvikler seg i bladene. Den store ramsløkfluen er regnet som er sårbar art i Norge, men ikke så truet som liten ramsløkflue.

Utbredelse 
Slekten er bare utbredt i den palearktiske sone, med én art i Europa og to i Øst-Asia. Stor ramsløkflue er utbredt over det meste av Vest-Europa, men i Norge finnes den bare i et begrenset område mellom Hardanger og Sognefjorden.

Truet art 
Stor ramsløkflue ble listet som direkte truet (EN) på Norsk rødliste for arter fra 2006. Arten synes imidlertid å være noe vanligere enn tidligere antatt og vil derfor trolig bli nedgradert.

Systematisk inndeling med nordiske arter 
Portevinia-artene ble tidligere regnet til den store slekten urteblomsterfluer, Cheilosia.

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Rhingiini 
 slekten urteblomsterfluer, Portevinia Goffe, 1944
 Portevinia altaica (Stackelberg, 1926)
 Portevinia dispar (Hervé-Bazin, 1929) 
 stor ramsløkflue, Portevinia maculata (Fallén, 1817) – bare funnet i Hordaland og Sogn og Fjordane i Norge

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website 
 Norsk entomologisk forening – for deg som vil lære mer om insekter.
 Foto av stor ramsløkflue

Blomsterfluer
Tovinger formelt beskrevet i 1944